กสทช. เลื่อนรับซองประมูล 4G คลื่น 900MHz เร็วขึ้น-ลุ้นผลประมูลก่อนกำหนด
กสทช. เปิดให้รับซองประมูล 4G คลื่น 900MHz ตั้งแต่วันพรุ่งนี้ (22 ก.ย.) กำหนดยื่นซองประมูล 22 ต.ค.58 เผยมีลุ้นเคาะวันประมูลเร็วขึ้นจากกำหนดเดิมวันที่ 15 ธ.ค.58
21 ก.ย. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า ขณะนี้ร่างหลักเกณฑ์การประมูลคลื่นความถี่ย่าน 900 MHz ได้มีการประกาศในราชกิจจานุเบกษาเมื่อวันที่ 18 กันยายน 2558 เป็นที่เรียบร้อยแล้ว และสำนักงาน กสทช. ได้ออกประกาศในการรับเอกสารและซองประมูลในวันนี้ (21 กันยายน 2558) แล้ว โดยกำหนดจะรับเอกสารการประมูลได้ตั้งแต่วันที่ 22 กันยายน ถึง 21 ตุลาคม 2558 และกำหนดยื่นซองประมูลในวันที่ 22 ตุลาคม 2558
“เป็นการเลื่อนกำหนดวันรับซองประมูลเร็วขึ้น 5-6 วัน จากวันที่ประกาศเดิม เพื่อให้ผู้ประมูลมีเวลาเตรียมตัวในเรื่องเอกสาร และตรวจสอบคุณสมบัติผู้ที่จะเข้าร่วมประมูลได้มากขึ้น ประกอบกับร่างประกาศดังกล่าวได้ประกาศในราชกิจจานุเบกษาเร็วขึ้นเช่นกัน”นายฐากร กล่าว   
ทั้งนี้การที่ กสทช.เลื่อนกำหนดการเตรียมประมูลคลื่น 900 MHz เร็วขึ้นทำให้มีโอกาสว่า กทค. จะเคาะวันประมูลซึ่งมีโอกาสประมูลก่อน 15 ธ.ค.58 ส่วนความคืบหน้าลงทะเบียนซิมเตือนประชาชนซิมดับแน่ 1 ต.ค.นี้ หากไม่ประสงค์ลงทะเบียนขอรับเงินคืนได้ถึงสิ้นปี
ขณะที่เลขาธิการ กสทช. เปิดเผยว่า สำหรับข่าวที่มีการระบุว่าสำนักงาน กสทช. กำหนดราคาเริ่มต้นการประมูลคลื่นความถี่ย่าน 1800 MHz และ 900 MHz เป็นราคาที่ถูกกว่าการประมูลคลื่นความถี่ 3G ย่าน 2.1 GHz ที่ผ่านมานั้น สำนักงาน กสทช. ขอชี้แจงและยืนยันว่าเป็นข้อมูลที่มีความคาดเคลื่อนจากความเป็นจริง โดยขอชี้แจงดังต่อไปนี้
1. การประมูลคลื่นความถี่ย่าน 1800 MHz ราคาเฉลี่ยเริ่มต้นประมูลอยู่ที่ 530.4 ล้านบาทต่อ 1MHz และสูงกว่าราคาเฉลี่ยเริ่มต้นการประมูลคลื่นความถี่ 2.1 GHz (3G) ซึ่งอยู่ที่ 450 ล้านบาทต่อ 1MHZ อยู่ 80.4 ล้านบาท หรือสูงกว่า 18%
2. การประมูลคลื่นความถี่ย่าน 900 MHz ราคาเฉลี่ยเริ่มต้นประมูลอยู่ที่ 643.2 ล้านบาทต่อ 1MHz และสูงกว่าราคาเฉลี่ยเริ่มต้นการประมูลคลื่นความถี่ 2.1 GHz (3G) ซึ่งอยู่ที่ 450 ล้านบาทต่อ 1MHZ อยู่ 193.2 ล้านบาท หรือสูงกว่า 43%
สำนักงาน กสทช. ขอยืนยันว่าราคาเริ่มต้นประมูลคลื่นความถี่ย่าน 1800 MHz และ 900 MHz สูงกว่าราคาเริ่มต้นประมูลคลื่นความถี่ย่าน 2.1 GHz หรือ 3G เป็นจำนวนมาก